作者：王之望
词牌/韵律：风流子

paragraphs: 江国东风早，芳菲又、迤逦报寒梅。
正元气孕和，小春归候，数丁千载，喜动三台。
向此际，上天开景运，王国产英材。
想崇岳洞天，暗书苔藓，海山烟雨，空锁楼台。
煌煌天人表，琼林与瑶树，照映庭槐。
中有丽天星斗，惊世风雷。
况朱颜绿发，年光鼎盛，绣裳华衮，人望归来。
好对玳筵满举，眉寿觥罍。